***INSTITUT RUĐER BOŠKOVIĆ***

***Bijenička cesta 54***

***10 000 ZAGREB***

***OIB 69715301002***

 Zagreb, 29.01.2019.

***BILJEŠKE UZ IZVJEŠTAJ O PRIHODIMA I RASHODIMA, PRIMICIMA I IZDACIMA ZA RAZDOBLJE OD 01. SIJEČNJA DO 31. PROSINCA 2018. GODINE***

1. **PRIHODI I PRIMICI**

Ukupni prihodi i primici Instituta Ruđer Bošković (u daljnjem tekstu: Institut) za razdoblje od 01. siječnja 2018. godine do 31. prosinca 2018. godine ostvareni su u iznosu 234.134.471 HRK i u odnosu na 2017. godinu povećani su za 15,59% (2017. = 202.539.665 HRK).

Ukupne prihode i primitke čine:

1. prihodi poslovanja u iznosu 234.029.503 HRK
2. prihodi od nefinancijske imovine u iznosu 104.968 HRK
3. ***Prihodi poslovanja***

Prihodi poslovanja povećani su u odnosu na prihode poslovanja 2017. godine za 15,86%.

Tekuće pomoći od međunarodnih organizacija **AOP (050)** smanjene su u odnosu na prethodnu godinu za 70,70% zbog izvršenih konačnih uplata za završene FP projekte u 2017. godini.

Kapitalne pomoći od međunarodnih organizacija **AOP (051)** smanjenje su u odnosu na prethodnu godinu za 67%. U 2017. godini iznos kapitalne pomoći odnosi se na stjecanje dobara bez naknade (stjecanje bez plaćanja obveze prema instituciji koja je isporučila opremu) u iznosu 25.607 HRK, a u 2018. godini iznos stjecanja bez naknade iznosi 8.440 HRK.

Prihodi od tekućih pomoći od institucija i tijela EU **AOP (052)** u odnosu na 2017. godinu povećani su za 90,70% zbog metodologije priznavanja prihoda u tekućoj godini u visini nastalih rashoda.

Tekuće pomoći proračunu iz drugih proračuna **AOP (055)** smanjenji su za 83,60% u odnosu na isto razdoblje prošle godine zbog izmijenjenog načina knjiženja u 2018. godini. Uplate Grada Zagreba u iznosu od 1.030.000 HRK i Grada Rovinja u iznosu od 50.000 HRK u 2018. godini knjiženi su pod **AOP (064)** Tekuće pomoći proračunskim korisnicima iz proračuna JLP(R)S koji im nije nadležan.

S ciljem ispravnog evidentiranja navedenih sredstava u financijskim izvještajima Ministarstva znanosti i obrazovanja i proračunskog korisnika (Instituta) za 2018. godinu, a u skladu s točkom VIII. e) Okružnice o sastavljanju i predaji financijskih izvještaja za razdoblje od 1. siječnja do 31. prosinca 2018. godine, proračunski korisnici Ministarstva znanosti i obrazovanja dobili su upute tijekom mjeseca siječnja 2019. godine o obvezi ispravnog evidentiranja doznačenih sredstava Ministarstva znanosti i obrazovanja. Sukladno uputi, u poslovnim knjigama Instituta izvršena su preknjiženja doznačenih sredstava evidentiranih u okviru podskupine *671 Prihodi iz nadležnog proračuna za financiranje redovne djelatnosti proračunskih korisnika (*za aktivnosti Znanstveni centri izvrsnosti, Organiziranje i održavanje znanstvenih skupova, Financijska potpora programima popularizacije znanosti, Održavanje znanstvene infrastrukture,Članstvo u međunarodnim udrugama i Međunarodna suradnja) na podskupinu 639 *Prijenosi između proračunskih korisnika istog proračuna.*

Prikazani iznosi na **AOP-u (070) i AOP-u (072)** rezultat su provedenih preknjiženja sa podskupine *671* na podskupinu *639* u ukupnom iznosu 1.269.548 HRK, doznačenih novčanih sredstava za Europske znanstvene projekte za koje je potrebno nacionalno sufinanciranje (projekt EUROfusion, PaRaDeSEC, projekti OBZOR 2020) u iznosu 2.963.989 HRK, doznačenih 2.702.582 HRK temeljem Sporazuma o predfinanciranju provedbe projekta PaRaDeSEC iz Državnog proračuna Republike Hrvatske za bruto plaće zaposlenika koji se isključivo financiraju iz sredstava projekta.

Prihodiod financijske imovine **AOP (075)** smanjenji su u odnosu na 2017. godinu za 86,70% zbog prikazivanja prihoda od kamata na depozite po viđenju u 2018. godini po novčanom načelu. Prihodi od kamata po viđenju za 2018. godinu prikazat će se u prihodima 2019. godine kada su i doznačena na žiro račun Instituta. Od ukupnog iznosa na **AOP-u (075)** 121.026 HRK na pozitivne tečajne razlike odnosi se 118.536 HRK.

Prihodiod upravnih i administrativnih pristojbi, pristojbi po posebnim propisima i naknada **AOP (105)** odnose se na projekte Hrvatske zaklade za znanost u iznosu 31.226.610 HRK, te refundacije za službena putovanja i ostale nespomenute prihode u iznosu 165.432 HRK. Povećanje od 36,10% odnosi se na povećanje prihoda od Hrvatske zaklade za znanost.

Prihodiod prodaje proizvoda i robe te pruženih usluga i prihodi od donacija **AOP (123)** smanjenji su u odnosu na 2017. godinu za 5,90%. Prihodi od prodaje proizvoda i usluga smanjeni su za 11,40% zbog smanjenja prihoda od održanih konferencija (prihodi od kotizacija i sponzorstava) u iznosu od 3.902.565 HRK.

Donacije od pravnih i fizičkih osoba izvan općeg proračuna **AOP (127**) povećane su u odnosu na 2017. godinu za 140,80% zbog knjiženja doznačenih bespovratnih sredstava za realizaciju ulaganja u projekte od strane trgovačkih društava gdje je Ministarstvo gospodarstva, poduzetništva i obrta bilo Posredničko tijelo razine 1. Doznačena bespovratna sredstva u iznosu 1.211.709 HRK knjižena su kao Tekuće donacije od trgovačkih društava.

Prihodiiz nadležnog proračuna za financiranje redovne djelatnosti Instituta za 2018. godinu **AOP (131)** iznose 147.650.378 HRK i povećani su za 7,60% u odnosu na 2017. godinu.

U 2018. godini izvršena je uplata u iznosu od 3.859.935 HRK od strane MZO temeljem potpisanog Sporazuma o nagodbi po osnovu prava na obveznice za devizna sredstva ostvarena prodajom stanova na kojima postoji stanarsko pravo.

U 2018. godini priznat je prihod u iznosu 5.384.032 HRK koji je sa 31.12.2017. godine bio knjižen na kontu *239574 -* *Obveza za predujam po osnovi isplata posebnih uvjeta rada*.

U 2018. godini doznačeno je 7,15% (640.905 HRK) više sredstava za troškove hladnog pogona, te 6,09% (222.995 HRK) više sredstava za financiranje znanstvene djelatnosti Instituta.

Ostali prihodi **AOP (147)** u odnosu na 2017. godinu povećani su za 448,80% zbog ispravka krivog knjiženja po kojem je trošak knjižen dva puta, te je ispravak proveden odobravanjem konta prihoda u iznosu 105.289 HRK. U 2018. godini proveden je i otpis obveza zbog roka zastare u iznosu 22.290 HRK, te otpis pogrešno knjiženih zapisa u iznosu 9.152 HRK.

1. ***Prihodi od nefinancijske imovine***

Prihodi od prodaje nefinancijske imovine **AOP (289)** smanjeni su u odnosu na 2017. godinu za 77,80% zbog prihoda od prodaje stana u vlasništvu Instituta knjiženog u 2017. godini. U prihodima od nefinancijske imovine u 2018. godini knjiženi su prihodi od obročne otplate stanova i prihodi od prodaje prijevoznih sredstava i opreme.

 **B. RASHODI I IZDACI**

Ukupni rashodi i izdaci za razdoblje od 01. siječnja 2018. godine do 31. prosinca 2018. godine ostvareni su u iznosu 214.378.120 HRK i u odnosu na 2017. godinu povećani su za 4,69 % (2017. = 204.764.852 HRK).

Ukupne rashode i izdatke čine:

1. rashodi poslovanja u iznosu 193.497.132 HRK
2. rashodi za nabavu nefinancijske imovine u iznosu 20.863.694 HRK
3. izdaci za financijsku imovinu i otplate zajmova u iznosu 17.294 HRK.
4. ***Rashodi poslovanja***

Rashodiza zaposlene **AOP (149)** u 2018. godini iznose 142.279.231 HRK i povećani su u odnosu na 2017. godinu za 6,20%.

Povećanje rashoda za zaposlene odnosi se na dobrovoljne isplate i izvansudske nagodbe koje je Institut sklopio sa zaposlenicima, a isplate su u pretežitom dijelu izvršene tijekom 2018. godine. Ministarstvo znanosti i obrazovanja tijekom 2017. i 2018. godine doznačilo je novčana sredstva za isplatu posebnih uvijeta rada.

Isto tako, zbog povećanja broja zaposlenih tijekom 2018. godine došlo je do povećanja ukupnih rashoda za zaposlene.

Plaće za posebne uvjete rada **AOP (154)** povećani su za 104,7%, a odnose se na ovršene iznose po žiro računu Instituta za presude koje su postale pravomoćne.

Materijalni rashodi **AOP (160)** smanjeni su za 9,9% u odnosu na 2017. godinu. U odnosu na prethodnu godinu smanjeni su troškovi naknada zaposlenima za 3,30%, rashodi za usluge za 6,40%, ostali nespomenuti rashodi poslovanja za 54,10%, a povećani su rashodi za materijal i energiju za 6,10%.

U rashodima za materijal i energiju povećani su troškovi materijala i dijelova za tekuće i investicijsko održavanje zastarjele opreme, te materijala i sirovina, a prije svega laboratorijskog pribora i kemikalija. Smanjenje troškova uredskog materijala odnosi se na smanjenje nabavke literature – znanstvenih časopisa.

U rashodima za usluge **AOP (174)** povećani su rashodi na *kontu 3233 - Usluge promidžbe i* *informiranja* zbog preknjiženja troškova objave radova u 2018. godini sa *konta 3237* *Intelektualne i osobne usluge*, koji je istovremeno smanjen za iznos 485.043 HRK.

Ostali nespomenuti rashodi poslovanja **AOP (185)** smanjeni su zbog manjih troškova reprezentacije, troškova članarina te rashoda poslovanja koji se odnose na manje isplaćene troškove sufinanciranja partnerima po projektima.

Financijski rashodi **AOP (193)** smanjeni su u odnosu na 2017. godinu za 30,80%, a odnose se na bankarske usluge i usluge platnog prometa, negativne tečajne razlike i zatezne kamate.

Prijenosi između proračunskih korisnika istog proračuna **AOP (241)** smanjen je u odnosu na 2017. godinu za 58,20%. U 2018. godini izvršeni su prijenosi partnerskim ustanovama za projekte ZCI-CEMS, ZCI-BIOPROCRO i VIF 2018 - transfer znanja.

Naknade građanima **AOP (246)** odnose se na troškove plaćenih stipendija i školarina zaposlenika, te su u odnosu na 2017. godinu povećani za 37,80%.

1. ***Rashodi za nabavu nefinancijske imovine***

Rashodi za nabavu nefinancijske imovine (nabavka postrojenja i opreme, prijevoznih sredstava i ostale dugotrajne imovine) **AOP (341)** u 2018. godini povećani su za 72,30% u odnosu na isto razdoblje prošle godine. Povećanje se odnosi na nabavku laboratorijske opreme i instrumenata, te ulaganja u poslovne objekte Instituta za projekte Znanstvenih centara izvrsnosti i projekte Europskog fonda za regionalni razvoj.

1. ***Izdaci za financijsku imovinu i otplate zajmova***

Izdaci za financijsku imovinu i otplate zajmova **AOP (518)** u 2018. godini smanjen je za 93,50% i odnosi se na otplatu glavnice po financijskom leasingu za kupljeni službeni automobil u iznosu 17.293 HRK.

1. ***UKUPAN VIŠAK PRIHODA***

Institut je u 2018. godini ostvario rezultat poslovanja po kategorijama aktivnosti:

1. višak prihoda poslovanja (A.1. – B.1.) 40.532.371 HRK
2. manjak prihoda od nefinancijske imovine (A.2. – B.2.) - 20.758.726 HRK
3. manjak primitaka od financijske imovine (A.3. – B.3.) - 17.294 HRK

Ukupan višak prihoda i primitaka poslovanja za 2018. godinu iznosi 19.756.351 HRK.

U 2017. godini ostvaren je ukupan manjak prihoda i primitaka poslovanja u iznosu 2.225.187 HRK zbog metodologije priznavanja prihoda u visini nastalih rashoda za uplaćene predujmove za EU projekte. U 2018. godini ostvaren je ukupan višak prihoda i primitaka poslovanja što je rezultat upravo navedene metodologije jer su troškovi po EU projektima priznati u prihod u trenutku nastanka uz istovremeno smanjenje predujmova za EU projekte na kontu 23957. Također, u 2017. godini sredstva doznačena za pravomoćne sudske presude i presude u tijeku evidentirana su na kontu predujma, a u 2018. godini sredstva smo priznali u prihod sukladno izvršenim obračunima i isplatama.

***INSTITUT RUĐER BOŠKOVIĆ***

***Bijenička cesta 54***

***10 000 ZAGREB***

***OIB 69715301002***

 Zagreb, 29.01.2019.

***BILJEŠKE UZ BILANCU STANJA NA DAN 31. PROSINCA 2018. GODINE***

**IMOVINA AOP (001)**

Ukupna imovina Instituta Ruđer Bošković (u daljnjem tekstu: Institut) na dan 31.12.2018. godine iznosi 218.089.418 HRK i povećana je u odnosu na 2017. godinu za 0,30%.

Imovinu čine:

1. **Nefinancijska imovina AOP (002)** u iznosu 109.418.659 HRK
2. **Financijska imovina AOP (063)** u iznosu 108.670.759 HRK

***Nefinancijska imovina sastoji se od:***

Neproizvedena dugotrajna imovina **AOP (003)** u iznosu 24.443.225 HRK odnosi se na knjigovodstvenu vrijednost zemljišta u Zagrebu i nematerijalnu imovinu patenti i licence.

Proizvedena dugotrajna imovina **AOP (007)** u iznosu 82.249.779 HRK odnosi se na poslovne i ostale građevinske objekte, postrojenja i opremu, uredsku opremu i namještaj, komunikacijsku opremu, opremu za održavanje i zaštitu, laboratorijsku opremu, instrumente, uređaje, strojeve, opremu za ostale namjene, prijevozna sredstva u cestovnom i pomorskom prometu i knjige u knjižnici.

U 2018. godini došlo je do povećanja vrijednosti proizvedene dugotrajne imovine u odnosu na prethodnu godinu za 9,80% zbog ulaganja u poslovne i ostale građevinske objekte (kanalizacija i odvodnja), zbog nabavke laboratorijske opreme, preciznih i optičkih instrumenata, te mjernih i kontrolnih uređaja.

U 2018. godini ispravljeno je evidentiranje ispravka vrijednosti za nematerijalnu proizvedenu imovinu (ulaganje u računalne programe) koje se do 2018. godine evidentiralo na kontu *02922 – Ispravak vrijednosti postrojenja i opreme*. U 2018. godini ispravak vrijednosti evidentira se na kontu *02926 – Ispravak vrijednosti nematerijane proizvedene imovine*, te je ispravnim načinom knjiženja iskazana sadašnja vrijednost u iznosu 767.023 HRK.

Plemeniti metali i i ostale pohranjenje vrijednosti **AOP (046)** povećan je za 48,70%, a odnosi se na vrijednost pohranjenih knjiga nakon popisa knjižničnog fonda.

Dugotrajna nefinancijska imovina u pripremi **AOP (051)** smanjena je u odnosu na 2017. godinu za 71,90% zbog aktiviranja u imovinu poslovnih i ostalih građevinskih objekata u pripremi, te postrojenja i opreme.

***Financijska imovina sastoji se od:***

Novac u banci i blagajni **AOP (064)**  u iznosu 79.673.210 HRK odnosi se na kunska i devizna novčana sredstva na žiro računu Instituta na dan 31.12.2018. godine. Devizna novčana sredstva preračunata su u HRK po srednjem tečaju Hrvatske narodne banke na dan 31.12.2018. godine. Povećanje od 3,90% odnosi se na uplaćena novčana sredstva krajem godine temeljem potpisanog Sporazuma o nagodbi po osnovu prava na obveznice za devizna sredstva ostvarena prodajom stanova na kojima postoji stanarsko pravo.

Depoziti, jamčevni polozi i potraživanja od zaposlenih **AOP (073)** u iznosu 486.477 HRK odnose se na jamčevne pologe, potraživanja od zaposlenika za primljene predujmove za službena putovanja i potraživanja za isplaćene naknade za bolovanja na teret HZZO-a. U odnosu na 2017. godinu došlo je do smanjenja potraživanja zbog doznačenih sredstava po osnovu prava na obveznice za devizna sredstva ostvarena prodajom stanova na kojima postoji stanarsko pravo.

U odnosu na 2017. godinu došlo je do povećanja potraživanja od zaposlenika za isplaćene predujmove po službenim putovanjima, uplaćene jamčevne pologe kao jamstva za ozbiljnost ponuda, te potraživanja za više uplaćene doprinose, porez i prirez za dobrovoljno isplaćenu i ovršenu pravomoćnu presudu za posebne uvjete rada.

Potraživanja za dane zajmove **AOP (081)** u 2018. godini odnose se na potraživanja za zajam odobren povezanom društvu Ruđer Inovacije d.o.o. prema programu Svjetske banke STP u iznosu 8.579.254 HRK i zajam Centru za KET tehnologije d.o.o. u iznosu 235.000 HRK.

Dionice i udjeli **AOP (128)** u iznosu 1.122.665 HRK odnose se na udjele u glavnici trgovačkih društava u većinskom ili djelomičnom vlasništvu Instituta.

Potraživanja za prihode poslovanja **AOP (140)** u iznosu 5.546.066 HRK odnose se na potraživanja za prihode od prodaje proizvoda i usluga. U 2018. godini u poslovnim knjigama Instituta proveden je otpis potraživanja u ukupnom iznosu 509.475 HRK kod kojih je nastupilo pravo poziva na zastaru. Od ukupnog iznosa otpisa, nenaplaćena potraživanja po predstečajnim nagodbama iznose 218.135 HRK, provedeni stečajevi nad pravnim osobama u iznosu 155.418 HRK, subjekati brisani iz registra u iznosu 110.500 HRK, potraživanja za dani predujam u iznosu 22.762 HRK, te potraživanja čiji su iznosi preniski za ovršne postupke i sudske troškove s obzirom da je nastupilo pravo poziva na zastaru u iznosu 2.660 HRK.

Ispravak vrijednosti potraživanja **AOP (156)** smanjen je u odnosu na prethodnu godinu zbog otpisa potraživanja u iznosu 509.475 HRK, te provedenog ispravka vrijednosti sa 31.12.2018. godine.

Potraživanja za prihode od imovine **AOP (151)** odnose se na potraživanja za kamate na dani zajam trgovačkom društvu Centar za KET tehnologije d.o.o.

Potraživanja od prodaje nefinancijske imovine **AOP (157)** u iznosu 627.102 HRK odnosi se na potraživanja od kupaca za stanove koji su prodani ranijih godina, a na ime obročne otplate. U 2018. godini na ime obročne otplate uplaćen je iznos od 158.129 HRK, te je ispostavljen račun za prodani stan u vlasništvu Instituta u iznosu od 160.064 HRK.

Rashodi budućih razdoblja i nedospjela naplata prihoda **AOP (158)** u iznosu 12.400.984 HRK odnose se na ukalkuliranu plaću i materijalna prava za mjesec prosinac 2018. godine zbog obrasca Izvještaj o obvezama na dan 31.12.2018. godine u iznosu 12.211.979 HRK, te na iznos 189.005 HRK koji se odnosi na unaprijed plaćene rashode budućih razdoblja.

**OBVEZE I VLASTITI IZVORI AOP (162)**

Ukupne obveze i vlastiti izvori na dan 31.12.2018. godine iznose 218.089.418 HRK i povećani su u odnosu na 2017. godinu za 0,30%.

1. **Obveze AOP (163**) u iznosu 34.718.525 HRK
2. **Vlastiti izvori AOP (223)** u iznosu 183.370.893 HRK

***Obveze se sastoje od:***

Obveze za rashode poslovanja **AOP (164)** smanjene su za 35,50%, a odnose se na ukalkuliranu plaću i materijalna prava za mjesec prosinac 2018. godine u iznosu 12.211.979 HRK (objašnjenje pod **AOP 158**), obveze prema dobavljačima za isporučena dobra i usluge u iznosu 2.434.780 HRK (smanjenje u odnosu na 2017. godinu za 24,80%) i ostale tekuće obveze **AOP** **(174)** u iznosu 14.693.280 HRK (smanjenje u odnosu na 2017. godinu za 52,00%).

Ostale tekuće obveze odnose se na: obveze za PDV za mjesec prosinac 2018. godine u iznosu 349.171 HRK, obveze za uplaćene predujmove u iznosu 171.186 HRK, obveze za jamčevine kao garancije za ispunjenje ugovora u iznosu 190.948 HRK, obveze za EU predujmove u iznosu 9.460.694 HRK, obveze za predujmove Znanstveni Centri Izvrsnosti u iznosu 4.382.247 HRK, te ostale obveze u iznosu 139.034 HRK.

Obveze za nabavu nefinancijske imovine **AOP (175)** povećane su u odnosu na 2017. godinu za 143,10% zbog obveza prema dobavljačima za nabavku dugotrajne nefinancijske imovine.

Obveze za kredite i zajmove **AOP (193)** u iznosu 59.682 HRK odnose se na obvezu prema dobavljaču za financijski leasing, te 26.020 HRK za obvezu po kartičnom poslovanju.

Odgođeno plaćanje rashoda **AOP (221)** u iznosu 3.213.786 HRK odnosi se na ukalkulirane, a neisplaćene pravomoćne sudske presude po osnovi naknada za rad u posebnim uvjetima u iznosu 3.017.875 HRK i ukalkulirane rashode za troškove koji se odnose na 2018. godinu, a fakturirani su u 2019. godini u iznosu 195.911 HRK.

***Vlastiti izvori sastoje se od:***

Vlastiti izvori **AOP (223)** u iznosu 183.370.893 HRK odnose se na vlastite izvore financiranja u iznosu 111.576.750 HRK, ukupan višak prihoda poslovanja i višak primitaka od financijske imovine u iznosu 266.826.805 HRK, te manjak prihoda od nefinancijske imovine u iznosu 200.212.757 HRK, te obračunate prihode u iznosu 5.180.095 HRK.

Izvanbilančni zapisi **AOP (244 i 245)** u iznosu 26.846.952 HRK odnose se na instrumente osiguranja plaćanja (primljene i izdane), potencijalne obveze po osnovi sudskih sporova u tijeku i tuđu imovinu dobivenu na korištenje.

U vanbilančnoj evidenciji proknjiženi su slijedeći iznosi:

1. Instrumenti osiguranja plaćanja (primljeni) 580.389 HRK
2. Instrumenti osiguranja plaćanja (izdani) 2.560.061 HRK
3. Tuđa imovina dobivena na korištenje 17.428.387 HRK
4. Potencijalne obveze po osnovi sudskih sporova u tijeku 6.278.115 HRK

Potencijalne obveze po osnovi sudskih sporova u tijeku povećane su u odnosu na 2017. godinu u ukupnom iznosu od 5.437.357 HRK. Dana 29. lipnja 2016. godine Institut je zaprimio Rješenje Upravnog suda u Zagrebu, kojim se odgađa izvršenje Rješenja Ministarstva financija RH, Samostalnog sektora za drugostupanjski upravni postupak od 29. travnja 2015. godine i Rješenje Ministarstva financija RH, Porezne uprave, Područnog ureda Zagreb od 02. srpnja 2014. godine. Odgodni učinak izvršenja Rješenja je privremenog karaktera te ima važenje do pravomoćnosti odluke u ovom upravnom sporu ili do drugačije odluke suda.

Voditelj Odjela za računovodstvo i financije Ravnatelj

Snježana Bebić,dipl.oec. dr.sc. David Matthew Smith